Hans Kristian Skibby (DF), 2009-03-12:
Jeg synes jo, at man i økonomiske forhandlinger og i de aftaler, man indgår, skal vise økonomisk ansvarlighed, og dengang vi indgik den økonomiske aftale, som ligger til grund for eksempelvis det her anlægsloft inden for den kommunale sektor, var det absolut sund fornuft, og det er det stadig væk.
Det eneste, der står til diskussion, er, om man eventuelt kan forhøje anlægsloftet på grund af den aktuelle situation for at skabe flere arbejdspladser.
Det er det, der ligger til forhandling.
Og det er selvfølgelig også noget, som foregår uden for Folketingetssalen; det foregår hos ministeren og sammen med KL.
Men så vil jeg gerne sige, at det der med blokpolitik er den sædvanlige kliché, som vi skal konfronteres med også fra De Radikales side.
Senere i dag skal vi eksempelvis til forhandlinger om en aftale, hvor også De Radikale er med, netop omkring udligningsreformen.
Så jeg synes jo ikke, man bare kan sige, at der entydigt er blokpolitik.
Nej, vi har faktisk også tit haft andre partier med end lige netop Dansk Folkeparti.
Så jeg synes egentlig ikke, at det er så skidt endda.
I og for sig er det jo en ret løjerlig debat, vi har her i dag, om et meget alvorligt emne.
Men det er jo meget underholdende, at i langt de fleste af de spørgsmål, som har været stillet både til velfærdsministeren og til Venstres ordfører, har man nævnt navnet Dansk Folkeparti flere gange, end man har nævnt navnet Venstre.
Det synes jeg da i og for sig er ganske underholdende.
Med hensyn til forslaget, som er fremsat, om en afskaffelse af det kommunale anlægsloft kan vi fra Dansk Folkepartis side naturligvis ikke tilslutte os det, som det er, og det er der flere forskellige årsager til.
En af dem er naturligvis, at der ligger en økonomiaftale, en gældende aftale, som er indgået mellem et flertal af Folketingets partier - eller i hvert fald et flertal af mandaterne i Folketinget - og som har betydet, at vi har valgt at have et anlægsloft i Danmark for at sikre en stabilitet i den udvikling, der har været i økonomien i de danske kommuner, og som vi sådan set gerne vil blive ved med at have.
Det er muligt, at partierne bag forslaget har en anden dagsorden end Dansk Folkeparti, men det gør jo ikke, at man sådan ændrer på den måde, som man gennemfører og overholder gældende aftaler på.
Men det, vi er bekymrede over, er det her fuldstændig vidtløftige med bare at sige, at man fjerner anlægsloftet, uden at man bekymrer sig om, hvordan det så vil gå i de enkelte kommuner, specielt i de kommuner, hvor man jo ikke får del i festen, i og med at man ikke har en stor egenkapital, der ligger i pengekassen og venter – og de kommuner har vi mange af.
Det er selvfølgelig en prioritering for den enkelte kommune og for det enkelte byråd at vurdere, hvad man har råd til, og hvad man ikke har råd til, men samtidig har vi selvfølgelig også som landspolitikere et ansvar for at sikre, at de aktiviteter, der bliver sat i gang for yderligere anlægsmidler, går målrettet til de allermest borgernære områder, og det er selvfølgelig folkeskoler, daginstitutioner og ældreområdet.
Når det handler om den her aftale, tror vi, at man bedst gør det ved ikke bare at fjerne anlægsloftet.
Nej, vi ændrer måske på anlægsloftet, men samtidig åbner vi også op for at fremrykke eksempelvis anlægsmidler fra milliarderne i Kvalitetsfonden og sikre, at andre kommuner også kan få mulighed for at søge.
Om det bliver puljer, eller om det bliver en anden form for fordeling, må jo komme an på de forhandlinger, som foregår.
Men en ting er da i hvert fald sikker: Det er ikke noget, som vi fra Dansk Folkepartis side er til sinds at stå og forhandle med oppositionen om her i Folketingssalen.
Det ville simpelt hen være forrykt, hvis det var den måde, som Folketinget skulle begynde at arbejde på, at man ikke tog forhandlingerne i forligskredsen, men derimod med alle de partier, som ingen interesse har vist for at være med i et flertal og ikke har vist interesse for at samle op og støtte op om den kommuneøkonomi, som ligger, og den finanslov, som ligger.
Derfor synes jeg selvfølgelig, at forslagsstillerne skulle have trukket det her forslag, og så skulle de have afventet de forhandlinger, som foregår.
Det synes jeg ville have været at udvise den største respekt over for folkestyret.
Så vi kan ikke støtte forslaget.